سلیط بن عمرو

سلیط بن عمرو العامری رضی اللہ تعالیٰ عنہ غزوہ بدر اور تمام غزوات میں شریک ہونے والے مہاجر صحابی ہیں۔حضرت ابوبکر صدیق رضی اللہ تعالیٰ عنہ کے دور خلافت میں جنگ یمامہ میں شہادت نوش فرمائی ۔
 نام و نسب 
سلیط نام، والد کا نام عمروتھا، نسب نامہ یہ ہے، سلیط بن عمرو بن عبد شمس بن عبد ودبن نضر بن مالک بن حسل بن عامر بن لوی قرشی،ماں کا نام خولہ تھا، نانہالی شجرہ نسب یہ ہے،خولہ بنت عمرو بن حارث بن عمرو بن عبس۔
 اسلام 
سلیط بن عمرو رضی اللہ عنہ دعوت اسلام کے آغاز میں مکہ میں مشرف باسلام ہوئے اور حبشہ کی ہجرت کا شرف حاصل کیا، پھر مدینہ آئے۔
 غزوات 
حضرت سلیط بن عمرو رضی اللہ عنہ مدینہ آنے کے بعد غزوہ بدر، غزوہ احد، غزوہ خندق وغیرہ تمام معرکوں میں آنحضرت ﷺ کے ساتھ شریک رہے۔ابن سعد،جزو4،ق1:149
 سفارت 
6ھ میں جب نے آس پاس کے امرا اور سلاطین کے نام دعوتِ اسلام کے خطوط بھیجے تو ہوزہ بن علی حنفی کے پاس خط لے جانے کی خدمت سلیط کے سپرد ہوئی،ہوزہ نے بڑی خاطر ومدارت کی اور انعام واکرام اورخلعت سے نوازا اورجواب میں لکھا کہ تم جس چیز کی دعوت دیتے ہو وہ بہتر ہے، لیکن میں بھی عرب کا ایک معزز ومقتدر شخص ہوں، اس لیے اگر بعض امور میں مجھے بھی شریک کرلو تو میں تمھاری پیروی کے لیے تیار ہوں، آنحضرت ﷺ نے یہ جواب سنا تو فرمایا کہ اگر وہ زمین کا ایک چھوٹا سا ٹکڑا بھی مانگے تو میں نہیں دے سکتا۔زرقانی :3/470
 وفات 
حضرت ابوبکرصدیق رضی اللہ تعالیٰ عنہ کے عہدِ خلافت میں فتنہ ارتداد کی مشہور جنگ یمامہ میں شہید ہوئے، اولاد میں تنہا ایک لڑکے سلیط بن سلیط تھے۔اصحاب بدر،صفحہ 93،قاضی محمد سلیمان منصور پوری، مکتبہ اسلامیہ اردو بازار لاہور
 حوالہ جات 

زمرہ:تاریخ ایتھوپیا
زمرہ:تاریخ بحرین
زمرہ:ساتویں صدی کی عرب شخصیات
زمرہ:صحابہ
زمرہ:مہاجرین حبشہ
زمرہ:اصحاب بدر
زمرہ:صحابہ و صحابیات